Kunnskapsminister Torbjørn Røe Isaksen (H) har i dag informert Stortinget om at departementet hans skal arbeide for et nasjonalt regelverk mot nikab. Målet er å hindre heldekkende plagg som dekker hele ansiktet på skoler, universiteter og høyskoler.

Høyre har snudd i nikab-saken, men går ikke like langt som Arbeiderpartiet eller regjeringspartner Frp.

– Vi kommer ikke til å foreslå et forbud og endre loven for dette. Men vi vil arbeide for nasjonale regler, sa kunnskapsminister Torbjørn Røe Isaksen til NRK etter han kom med nyheten under innspurten av årets trontaledebatt.

– Det kommer i praksis til å være et forbud, men ikke et forbud gjennom lov. I praksis vil det ikke være mulig å dekke til ansiktet i en undervisningssituasjon, fortsetter han.

– Vi vil se ansiktet på elever, lærere og studenter i Norge, sier kunnskapsminister Torbjørn Røe Isaksen som i dag åpner for et nikab-forbud i norske skoler. Foto: Braastad, Audun / NTB scanpix

Kan takke Arbeiderpartiet for et forbud

– Hvor mye hadde det å si at Arbeiderpartiet gikk inn for dette?

– Det at det ble en sak på Stortinget hadde noe å si. Det var ikke direkte Arbeiderpartiet som satte det i gang, men at det kom oppmerksomhet rundt saken gjorde at vi så på det en gang til, sier Isaksen.

Frp har lenge ønsket et nasjonalt forbud, men går også enda lenger. De ønsker å forby nikab i offentlig rom, ikke bare på skolebenken. Ettersom det ikke er regjeringens politikk i dag, har innvandring- og integreringsminister Sylvi Listhaug forsvart standpunktet som statsråd, men sagt noe annet på sin egen Facebook-profil.

– Så da Listhaug ønsket et forbud sa dere nei, og når Arbeiderpartiet kom sier dere ja?

– Det er ikke så enkelt. Frp har vært tydelige hele veien om at de ønsker et forbud gjennom lov, og så har det stått noe annet i regjeringserklæringen, sier Isaksen.

NSO-leder er mot forslaget

NSO-leder Marianne Andenæs mener dagens løsning hvor man vurderer dette faglig ved den enkelte utdanningsinstitusjon er mer løsningsorientert og i større grad sikrer prinsippet om lik rett til utdanning. Foto: SKJALG BØHMER VOLD / NSO

Norsk studentorganisasjon (NSO) mener et forbud ikke er riktig vei å gå fordi det strider med prinsippet om lik rett til utdanning og at forslaget mangler faglig begrunnelse.

– Et forbud mot et heldekkende plagg kan kun aksepteres dersom det er til hinder for undervisning eller praksis. Det finnes ingen dokumentasjon på at det er tilfelle i alle undervisningssituasjoner på alle nivåer av det norske utdanningssystemet, sier leder av NSO, Marianne Andenæs.

Vil ikke hovere

Sist ut med å forby nikab var Arbeiderpartiet, som i slutten av september gikk inn for et forbud på skoler og høyere utdanningsinstitusjoner. Jonas Gahr Støre (Ap) er fornøyd, og tror forslaget vil få samlet støtte av Stortinget.

– Det tok to uker, men jeg er glad regjeringen tok vår oppfordring, sier Arbeiderpartilederen til NRK.

Jonas Gahr Støre tror forslaget vil få samlet støtte av Stortinget i nikab-saken. Foto: Bendiksby, Terje / NTB scanpix

I det selvoppnevnte integreringsutvalget til Agenda ville Ap, SV og sentrumspartiene forby nikab i skolen. Men utvalget representerte bare enkelte stortingspolitikere fra partiene.

Her er partienes nåværende politikk: